FUFA, yannyiizizza olw’okulemererwa okusendasenda URA FC egende e Mali gye yabadde erina okudding’anira ne Djoliba FC mu mpaka za Orange CAF Champions League!
Abakungu ba FUFA abasinga beebase olw’endowooza egamba nti, “FUFA yeemalira ku Cranes ne ttiimu z’eggwanga endala sso si kiraabu.”
CAF, yakakasa URA nti tewaali kigenda kubatuukako singa bagenda e Mali kyokka URA teyamatira ate ne FUFA n’etassaamu maanyi okulaba nga bagenda.
Omwogezi wa FUFA, Rogers Mulindwa kye yakoze kwe kugamba nti bo nga FUFA bagenda kuwolereza URA. Nneewuunyizza omwogezi wa FUFA omulamba obutamanya nti okulemererwa kwa URA okukiika kigenda kusinga kukosa FUFA.
FUFA nga ssenkulu w’omupiira, yandibadde nsaale mu kumatiza URA kubanga wadde nga mu Mali waabaddeyo obutabanguko, emiipira gibadde gisambibwa.Simba SC bwe yalemererwa okukiika olw’okubulwa doola 10,000 ogw’omusingo, FUFA yeesulirayo gwa nnagamba.
Bunnamwaya nayo bwe yalemwa, kiraabu yeekwasa FUFA nti yawaayo ebigikwatako kikeerezi era omuwandiisi waayo Haruna Kyobe yalumba akulira emirimu mu FUFA, Edgar Watson olw’ekikolwa ekyo.
Ekiseera kituuse Mujib Kasule ne Moses Magogo muwabule bannammwe mu FUFA kubanga emirimu gyammwe tegikoma ku Cranes ne ttiimu z’eggwanga ento zokka wabula muteekeddwa n’okuyamba ku kiraabu ezigenda okukiika.
N’okutuusa kati tewali amanyi lwaki Bunnamwaya ne Simba tezaayambibwa zisobole okukiika era tewali wa FUFA asobola kunnyonyola lwaki URA yatidde okugenda e Mali.
FUFA, okulindanga Cranes yokka tekimala era bw’eba ekyayagala obuwagizi bwange erina okukyusaamu etubuulire ekituufu lwaki tefa ku kiraabu ku ssaawa y’okukiika.
kateregaya@yahoo.com 0782077016/0701077016
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn zho_Hant